ประธาน กกต. ระบุ การยกร่างระเบียบที่เกี่ยวข้องกับการเลือกตั้งท้องถิ่น มีความคืบหน้าเป็นที่น่าพอใจ
ประธาน กกต. ระบุ การยกร่างระเบียบที่เกี่ยวข้องกับการเลือกตั้งท้องถิ่น มีความคืบหน้าเป็นที่น่าพอใจ ขณะที่การพิจารณาคำร้องคัดค้านการเลือกตั้ง สมาชิกสภาผู้แทนราษฎร ยังเหลืออีกไม่มาก แต่ต้องพิจารณาด้วยความรอบคอบ        นายอิทธิพร บุญประคอง ประธานกรรมการการเลือกตั้ง(กกต.) กล่าวถึงการเตรียมความพร้อมการเลือกตั้งท้องถิ่น ว่า ขณะนี้อยู่ระหว่างการสร้างระเบียบต่างๆ เพื่อรองรับการเลือกตั้งสมาชิกสภาท้องถิ่นที่จะมีขึ้น ซึ่งมีอยู่ประมาณ 8-9 ฉบับ ขณะนี้มีความคืบหน้าเป็นที่น่าพอใจ พร้อมยืนยัน จะดำเนินการให้เสร็จอย่างรวดเร็ว เพื่อที่จะให้เจ้าหน้าที่ของ กกต. และผู้ที่เกี่ยวข้องนำไปศึกษาให้เกิดความเข้าใจ ก่อนที่จะนำไปใช้ในการเลือกตั้งท้องถิ่น คาดว่าไม่เกินเดือนหน้าจะแล้วเสร็จ และในวันพรุ่งนี้จะมีการอบรมวิทยากร องค์กรปกครองส่วนท้องถิ่น ซึ่งประกอบด้วยเจ้าหน้าที่ของสำนักงาน กกต. จังหวัดต่างๆ เพื่อให้เจ้าหน้าที่ได้รับทราบ และเข้าใจว่ากฎหมายใหม่มีสาระสำคัญอย่างไรบ้าง แตกต่างจากที่ผ่านมาหรือไม่         ส่วนการหาเสียงของสมาชิกสภาท้องถิ่น ยังไม่สามารถตอบได้ในขณะนี้ เพราะต้องรอให้ระเบียบร่างเสร็จเรียบร้อยก่อน ซึ่งบางอย่างอาจจะยึดการเลือกตั้ง สมาชิกสภาผู้แทนราษฎร เป็นเกณฑ์ในการยกร่าง แต่คงไม่เหมือนกันทั้งหมด เพราะการเลือกตั้งท้องถิ่น มีความแตกต่างกันกับ การเลือกตั้งสมาชิกสภาผู้แทนราษฎร         นายอิทธิพร ยังกล่าวถึงการพิจารณาคำร้องคัดค้านการเลือกตั้ง สมาชิกสภาผู้แทนราษฎร ว่า ยังมีเรื่องร้องคัดค้านที่อยู่ระหว่างการพิจารณาไม่มาก แต่ไม่สามารถบอกได้ว่าจะมีใบเหลือง ใบแดง หรือ ใบส้มหรือไม่ ซึ่งขั้นตอนทุกอย่าง กกต.พยายามพิจารณาอย่างรอบคอบ เพื่อให้เกิดความเป็นธรรมกับทุกฝ่าย